b'\n_START_ARTICLE_\nS\xc4\x85moningas sapnas\n_START_SECTION_\nMokslinis tyrin\xc4\x97jimas\n_START_PARAGRAPH_\nPirmoji knyga, kurioje \xc4\xafvertinta potenciali s\xc4\x85moning\xc5\xb3 sapn\xc5\xb3 reik\xc5\xa1m\xc4\x97 mokslo srityje buvo Celia Green 1968\xc2\xa0m. S\xc4\x85moningi Sapnai (angl. Lucid Dreams) . C. Green analizavo \xc5\xa1i\xc5\xb3 sapn\xc5\xb3 pagrindines charakteristikas, per\xc5\xbei\xc5\xabr\xc4\x97dama ankstesn\xc4\x99 literat\xc5\xabr\xc4\x85 \xc5\xa1ia tema ir \xc4\xaftraukdama naujus duomenis i\xc5\xa1 savo tyrin\xc4\x97jim\xc5\xb3. Ji nusprend\xc4\x97, kad \xc5\xa1i\xc5\xb3 sapn\xc5\xb3 i\xc5\xa1gyvenimai skiriasi nuo paprast\xc5\xb3 sapn\xc5\xb3, ir sp\xc4\x97jo, jog \xc5\xa1ie sapnai susij\xc4\x99 su REM miegu (angl. Rapid eye movement sleep). C. Green taip pat buvo pirmoji, kuri susiejo s\xc4\x85moningus sapnus su netikro prabudimo rei\xc5\xa1kiniu._NEWLINE_Filosofas Norman Malcolm 1959\xc2\xa0m. veikale Sapnavimas (angl. Dreaming) teig\xc4\x97, kad yra ne\xc4\xafmanoma atlikti tiksli\xc5\xb3 sapn\xc5\xb3 steb\xc4\x97jim\xc5\xb3 naudojantis mokslin\xc4\x97mis priemon\xc4\x97mis. Ta\xc4\x8diau \xc4\xafrod\xc5\xbeius, kad aki\xc5\xb3 jud\xc4\x97jimas sapne \xc4\xaftakoja sapnuotojo fizini\xc5\xb3 aki\xc5\xb3 jud\xc4\x97jim\xc4\x85, buvo nuspr\xc4\x99sta, kad aki\xc5\xb3 judesiai gali b\xc5\xabti i\xc5\xa1 anksto susitarti ir atlikti sapnavimo metu. Tokiu b\xc5\xabdu b\xc5\xabt\xc5\xb3 galima suri\xc5\xa1ti tikr\xc4\x85j\xc4\xaf ir sapnavimo pasaulius, bei \xc4\xafrodyti s\xc4\x85moning\xc5\xb3 sapn\xc5\xb3 egzistavim\xc4\x85. Pirmasis \xc5\xa1io tipo \xc4\xafrodymas buvo pateiktas XX a. 8 de\xc5\xa1imtme\xc4\x8dio pabaigoje brit\xc5\xb3 parapsichologo Keith Hearne. Savanoris, vardu Alan Worsley pasitelk\xc4\x97 aki\xc5\xb3 judesius, kad gal\xc4\x97t\xc5\xb3 patvirtinti s\xc4\x85moningum\xc4\x85 sapne. \xc5\xa0ie judesiai buvo u\xc5\xbefiksuoti polisomnografo prietaiso._NEWLINE_K. Hearne rezultatai nebuvo pla\xc4\x8diai paskleisti, ta\xc4\x8diau po keleri\xc5\xb3 met\xc5\xb3 Statfordo universitete, pirm\xc4\x85j\xc4\xaf straipsn\xc4\xaf \xc5\xa1ia tema publikavo Stephen LaBerge kuris, dirbdamas nepriklausomai, suk\xc5\xabr\xc4\x97 pana\xc5\xa1i\xc4\x85 technik\xc4\x85, siekdamas daktaro laipsnio. 9-ame de\xc5\xa1imtmetyje buvo pateikta dar daugiau mokslini\xc5\xb3 \xc4\xafrodym\xc5\xb3, kad s\xc4\x85moningas sapnavimas egzistuoja. Eksperimentuose dalyvavo sapnuotojai, kurie sugeb\xc4\x97jo pademonstruoti tyr\xc4\x97jams, jog sapn\xc5\xb3 metu yra s\xc4\x85moningi, naudojant aki\xc5\xb3 judesi\xc5\xb3 metod\xc4\x85. Taip pat, buvo i\xc5\xa1rasti \xc4\xafvair\xc5\xabs metodai, kurie padidino tikimyb\xc4\x99 patirti s\xc4\x85moningus sapnus. S\xc4\x85moning\xc5\xb3 sapn\xc5\xb3 tyrin\xc4\x97jimai vis dar vykdomi \xc4\xafvairiuose universitetuose ir kituose centruose, \xc4\xafskaitant ir LaBerge S\xc4\x85moningumo Institut\xc4\x85 (angl. The Lucidity Institute).\n_START_SECTION_\nS\xc4\x85moning\xc5\xb3 sapn\xc5\xb3 pasiekimo technikos\n_START_PARAGRAPH_\nDaugelis \xc5\xbemoni\xc5\xb3 teigia, kad yra patyr\xc4\x99 s\xc4\x85moningus sapnus, ypa\xc4\x8d vaikyst\xc4\x97je. Remiantis Armstrong-Hickey, vaikai s\xc4\x85moningus sapnus patiria daug da\xc5\xbeniau nei suaugusieji, tod\xc4\x97l \xc5\xa1is geb\xc4\x97jimas gali susilpn\xc4\x97ti senstant. Ta\xc4\x8diau s\xc4\x85moningas sapnavimas yra i\xc5\xa1mokstamas sugeb\xc4\x97jimas, nors reguliariai tur\xc4\x97ti tokio tipo sapnus yra sud\xc4\x97tinga. B\xc4\x97gant laikui buvo sukurta ir i\xc5\xa1tobulinta daug \xc4\xafvairi\xc5\xb3 metod\xc5\xb3, kurie leid\xc5\xbeia ty\xc4\x8dia pasiekti s\xc4\x85moningus sapnus. Toliau pateikiami da\xc5\xbeniausiai naudojami metodai, norint patirti s\xc4\x85moning\xc4\x85 sapn\xc4\x85:\n_START_SECTION_\nSapn\xc5\xb3 atmintis\n_START_PARAGRAPH_\nSapn\xc5\xb3 atmintis\xc2\xa0\xe2\x80\x93 tai geb\xc4\x97jimas prisiminti sapnus. Gera sapn\xc5\xb3 atmintis da\xc5\xbenai apib\xc5\xabdinama kaip pirmas \xc5\xbeingsnis \xc4\xaf s\xc4\x85moningus sapnus. Geresn\xc4\x97 atmintis padidina budrum\xc4\x85 sapnuose. Jei sapn\xc5\xb3 atmintis yra bloga, padid\xc4\x97ja tikimyb\xc4\x97 visi\xc5\xa1kai u\xc5\xbemir\xc5\xa1ti susapnuot\xc4\x85 s\xc4\x85moning\xc4\x85 sapn\xc4\x85. Kad pager\xc4\x97t\xc5\xb3 sapn\xc5\xb3 atmintis, kai kurie \xc5\xbemon\xc4\x97s naudojasi sapn\xc5\xb3 dienora\xc5\xa1\xc4\x8diu, kuriame u\xc5\xbera\xc5\xa1o savo sapnus. Kai kurie u\xc5\xbera\xc5\xa1o savo sapnus k\xc4\x85 tik prabud\xc4\x99, kiti pasi\xc5\xbeymi svarbiausius sapno punktus, kad v\xc4\x97liau gal\xc4\x97t\xc5\xb3 j\xc4\xaf atsiminti. Svarbu sapnus \xc4\xaf dienora\xc5\xa1t\xc4\xaf u\xc5\xbera\xc5\xa1yti kuo \xc4\xafmanoma grei\xc4\x8diau, nes yra nema\xc5\xbea tikimyb\xc4\x97 u\xc5\xbemir\xc5\xa1ti savo sapnus. Geriausiai sapnai atsimenami, kai k\xc4\x85 tik prabud\xc4\x99s sapnuotojas neatmerkia aki\xc5\xb3. Taip pat atmintis pagerinama, jei sapnai u\xc5\xbera\xc5\xa1omi esamuoju laiku. Norint geriau prisiminti sapnus, patartina prabudus nejud\xc4\x97ti. Savitaiga taip pat gali pad\xc4\x97ti prisiminti sapnus, pavyzd\xc5\xbeiui, kartojant fraz\xc4\x99 (mintyse arba garsiai) \xe2\x80\x9eA\xc5\xa1 prisiminsiu savo sapnus\xe2\x80\x9c prie\xc5\xa1 u\xc5\xbemiegant. Stephen LaBerge rekomenduoja prisiminti bent po vien\xc4\x85 sapn\xc4\x85 kiekvien\xc4\x85 nakt\xc4\xaf prie\xc5\xa1 praktikuojant s\xc4\x85moning\xc5\xb3 sapn\xc5\xb3 technikas. Ta\xc4\x8diau, s\xc4\x85moningi sapnuotojai, kuri\xc5\xb3 sapn\xc5\xb3 atmintis yra prasta, gali j\xc4\x85 sustiprinti prabudindami save dar nepasibaigus s\xc4\x85moningam sapnui. Tokiu b\xc5\xabdu, j\xc5\xb3 potyriai sapne bus \xc5\xa1vie\xc5\xbei ir lengvai prisimenami.\n_START_SECTION_\nPabudimo inicijuoti s\xc4\x85moningi sapnai (WILD)\n_START_PARAGRAPH_\nPabudimo inicijuoti s\xc4\x85moningi sapnai (angl. Wake-initiated lucid dreams) \xc4\xafvyksta, kai \xe2\x80\x9emiegantysis \xc4\xafeina \xc4\xaf REM miego faz\xc4\x99, neprarasdamas budrumo, tiesiai i\xc5\xa1 nemiego b\xc5\xabsenos\xe2\x80\x9c. Yra sukurta daug technik\xc5\xb3, kuri\xc5\xb3 tikslas\xc2\xa0\xe2\x80\x93 s\xc4\x97kmingai sukelti s\xc4\x85moning\xc4\x85 sapn\xc4\x85 per WILD metod\xc4\x85. Dauguma \xc5\xa1i\xc5\xb3 technik\xc5\xb3 naudoja \xc4\xafvairius metodus, kurie pakankamai atpalaiduoja k\xc5\xabn\xc4\x85 bei m\xc4\x85stym\xc4\x85, kad \xc5\xbemogus u\xc5\xbemigt\xc5\xb3, ta\xc4\x8diau neprarandant s\xc4\x85mon\xc4\x97s. Yra tam tikri laiko tarpsniai, kuomet \xc5\xa1i technika \xc4\xafgyja did\xc5\xbeiausi\xc4\x85 pasisekimo tikimyb\xc4\x99. Naudoti \xc5\xa1i\xc4\x85 technik\xc4\x85 einant miegoti vakare yra nepatartina d\xc4\x97l to, kad pirmasis sapn\xc5\xb3 ciklas prasideda tik po 90 minu\xc4\x8di\xc5\xb3 po u\xc5\xbemigimo, ir i\xc5\xa1b\xc5\xabti s\xc4\x85moningam vis\xc4\x85 \xc5\xa1\xc4\xaf laik\xc4\x85 yra beveik ne\xc4\xafmanoma. Tod\xc4\x97l rekomenduojama praktikuoti WILD metod\xc4\x85, kai po u\xc5\xbemigimo i\xc5\xa1 karto pradedama sapnuoti. Geriausia tai daryti po 4,5\xc2\xa0\xe2\x80\x93 6 val. miego arba miegant piet\xc5\xb3 mieg\xc4\x85. Tai garantuoja, kad u\xc5\xbemigus i\xc5\xa1 karto patenkama \xc4\xaf REM mieg\xc4\x85, kurio metu \xc5\xbemogus sapnuoja. Kadangi WILD metodo metu reikia s\xc4\x85moningai u\xc5\xbemigti, tai yra vienas i\xc5\xa1 sud\xc4\x97tingiausi\xc5\xb3 metod\xc5\xb3, tod\xc4\x97l pradedantiesiems s\xc4\x85moningiems sapnuotojams jis n\xc4\x97ra rekomenduojamas.\n_START_SECTION_\nMnemoninis s\xc4\x85moning\xc5\xb3 sapn\xc5\xb3 iniciavimas (MILD)\n_START_PARAGRAPH_\nMnemoninis s\xc4\x85moning\xc5\xb3 sapn\xc5\xb3 iniciavimas (angl. Mnemonic Induction of Lucid Dreams) yra viena i\xc5\xa1 technik\xc5\xb3, kurios padeda sukelti s\xc4\x85moningus sapnus. \xc5\xa0i technika buvo sukurta Stephen LaBerge S\xc4\x85moningumo Institute (angl. The Lucidity Institute). \xc5\xa0i technika leid\xc5\xbeia sapnuotojui prisiminti, jog jis dabar miega ir sapnuoja. Tai pasiekiama naudojantis savitaiga. Prie\xc5\xa1 u\xc5\xbemiegant, \xc5\xbemogus turi sau kartoti (mintyse arba garsiai) \xc5\xa1i\xc4\x85, arba pana\xc5\xa1i\xc4\x85 fraz\xc4\x99\xc2\xa0\xe2\x80\x93 \xe2\x80\x9eKai kit\xc4\x85 kart\xc4\x85 a\xc5\xa1 sapnuosiu, a\xc5\xa1 prisiminsiu, jog sapnuoju\xe2\x80\x9c. Tai turi b\xc5\xabti netu\xc5\xa1ti \xc5\xbeod\xc5\xbeiai, \xc4\xaf juos turi b\xc5\xabti \xc4\xafdedamas \xc5\xbemogaus tro\xc5\xa1kimas ir ry\xc5\xbetas. Taip pat rekomenduojama akyse \xc4\xafsivaizduoti sapn\xc4\x85, kuriame sapnuotojas staiga supranta, kad sapnuoja, atlieka realyb\xc4\x97s patikras ir pan. Kai \xc5\xa1i mintis pakankamai ilgai kartojama, kad \xc4\xafsikalt\xc5\xb3 galvoje, galima u\xc5\xbemigti. Tuomet, sapnavimo metu, \xc5\xbemogaus tikimyb\xc4\x97 susapnuoti s\xc4\x85moning\xc4\x85 sapn\xc4\x85 \xc5\xbeymiai padid\xc4\x97ja, ypa\xc4\x8d, jei \xc5\xa1i technika taikoma prabudus po 4,5\xc2\xa0\xe2\x80\x93 6 valand\xc5\xb3. Tuomet u\xc5\xbemigus \xc4\xafeinama tiesiai \xc4\xaf REM mieg\xc4\x85 ir savo ketinimus yra daug lengviau prisiminti. Kadangi i\xc5\xa1mokti \xc5\xa1i\xc4\x85 technik\xc4\x85 lengva, ji yra ideali pradedantiesiems, kurie anks\xc4\x8diau n\xc4\x97ra band\xc4\x99 joki\xc5\xb3 kit\xc5\xb3 technik\xc5\xb3 ir neturi daug patirties s\xc4\x85moningo sapnavimo srityje.\n_START_SECTION_\nSapn\xc5\xb3 prailginimas\n_START_PARAGRAPH_\nViena i\xc5\xa1 problem\xc5\xb3, kurias patiria pradedantieji s\xc4\x85moningi sapnuotojai\xc2\xa0\xe2\x80\x93 prabudimas prie\xc5\xa1 savo vali\xc4\x85. Toks prabudimas gali sapnuotoj\xc4\x85 suerzinti, ypa\xc4\x8d jei norint pasiekti s\xc4\x85moning\xc4\x85 sapn\xc4\x85 buvo \xc4\xafd\xc4\x97ta daug pastang\xc5\xb3. Pirmieji \xc5\xbeenklai, jog sapnas baigiasi\xc2\xa0\xe2\x80\x93 blunkantis vaizdas bei nusilpusi klausa. Stephen LaBerge pasi\xc5\xabl\xc4\x97 du b\xc5\xabdus, siekiant prailginti s\xc4\x85moning\xc4\x85 sapn\xc4\x85. Pirmasis b\xc5\xabdas\xc2\xa0\xe2\x80\x93 suktis aplinkui. Jis teig\xc4\x97, jog sukimasis \xc4\xafjungia smegen\xc5\xb3 dalis, atsakingas u\xc5\xbe REM miego aktyvum\xc4\x85, ir prailgina REM mieg\xc4\x85. Antrasis b\xc5\xabdas\xc2\xa0\xe2\x80\x93 vien\xc4\x85 \xc4\xaf kit\xc4\x85 trinti savo rankas. \xc5\xa0is veiksmas sutelkia sapnuotojo mintis \xc4\xaf rankas, ir neleid\xc5\xbeia jam pajusti, jog guli lovoje. LaBerge patikrino savo hipotez\xc4\x99 papra\xc5\xa1ydamas 34 savanorius suktis, trinti rankas, arba nieko nedaryti. Rezultatai parod\xc4\x97, kad 90% sapn\xc5\xb3 buvo prailginti rank\xc5\xb3 trynimu ir 96% prailginti sukimosi apie savo a\xc5\xa1\xc4\xaf. Tik 33% s\xc4\x85moning\xc5\xb3 sapn\xc5\xb3 prailg\xc4\x97jo nieko neveikiant. Yra pasi\xc5\xablyta ir daugiau pana\xc5\xa1i\xc5\xb3 b\xc5\xabd\xc5\xb3, kurie leid\xc5\xbeia prailginti sapnus. Visi jie remiasi tuo, jog \xc4\xafjungiant savo poj\xc5\xab\xc4\x8dius, sapnas prailg\xc4\x97ja. Tod\xc4\x97l norint i\xc5\xa1likti sapne ilgiau, reikia atlikti veiksmus, kurie sustiprina poj\xc5\xab\xc4\x8dius sapne ir neleid\xc5\xbeia pajusti sav\xc4\x99s gulin\xc4\x8dio lovoje. Ta\xc4\x8diau, prabudimas anks\xc4\x8diau ar v\xc4\x97liau yra nei\xc5\xa1vengiamas, nes net ir ilgiausi sapnai netrunka daugiau nei 30-40 minu\xc4\x8di\xc5\xb3.\n_START_SECTION_\nGreitas aki\xc5\xb3 jud\xc4\x97jimas (REM)\n_START_PARAGRAPH_\nKai \xc5\xbemogus sapnuoja, jo akys greitai juda auk\xc5\xa1tyn ir \xc5\xbeemyn. Moksliniai tyrimai \xc4\xafrod\xc4\x97, kad \xc5\xa1ie aki\xc5\xb3 judesiai atitinka sapnuotojo aki\xc5\xb3 judesius sapne. Tai leid\xc5\xbeia treniruotiems s\xc4\x85moningiems sapnuotojams sapno metu susisiekti su i\xc5\xa1or\xc4\x97je esan\xc4\x8diais mokslininkais. D\xc4\x97l \xc5\xa1io rei\xc5\xa1kinio miego faz\xc4\x97, kurioje sapnuojama, buvo pavadinta Greito aki\xc5\xb3 jud\xc4\x97jimo miegu.\n_START_SECTION_\nNetikras prabudimas\n_START_PARAGRAPH_\nNetikro prabudimo metu, sapnuotojas sapnuoja, jog prabudo. Kambarys, kuriame sapnuotojas netikrai prabudo da\xc5\xbeniausiai atrodo lygiai taip pat, kaip ir kambarys, kuriame jis u\xc5\xbemigo. Jeigu sapnuotojas prie\xc5\xa1 tai buvo s\xc4\x85moningas, jis da\xc5\xbenai mano, jog pabudo i\xc5\xa1 tikr\xc5\xb3j\xc5\xb3 ir pradeda savo dienos rutin\xc4\x85, tokiu b\xc5\xabdu prarandant s\xc4\x85moningum\xc4\x85. Ta\xc4\x8diau, \xc5\xa1is rei\xc5\xa1kinys taip pat gali padaryti sapnuotoj\xc4\x85 s\xc4\x85moningu, jeigu jis turi \xc4\xafprot\xc4\xaf padaryti realyb\xc4\x97s patikr\xc4\x85 kiekvien\xc4\x85 kart\xc4\x85 prabudus.\n_START_SECTION_\nMiego paraly\xc5\xbeius\n_START_PARAGRAPH_\nVykstant REM miegui, \xc4\xaf raumenis siun\xc4\x8diami smegen\xc5\xb3 impulsai yra nuslopinami, \xc4\xafvyksta miego paraly\xc5\xbeius. \xc5\xa0i k\xc5\xabno funkcija veikia kaip apsaugos mechanizmas, neleid\xc5\xbeiantis k\xc5\xabnui fizi\xc5\xa1kai jud\xc4\x97ti jam sapnuojant. Ta\xc4\x8diau, \xc5\xa1is mechanizmas gali i\xc5\xa1likti ir prabudus. Tai gali privesti iki b\xc5\xabsenos, kurios metu miegantysis, prabud\xc4\x99s, jau\xc4\x8diasi suparaly\xc5\xbeuotas. \xc5\xa0ioje b\xc5\xabsenoje gali \xc4\xafvykti hipnagogin\xc4\x97s haliucinacijos, ypa\xc4\x8d garsin\xc4\x97s. Miego paraly\xc5\xbeius jau\xc4\x8diamas kaip sunkumas gal\xc5\xabn\xc4\x97se, negal\xc4\x97jimas pajudinti raumen\xc5\xb3, greit\xc5\xb3 arba pulsuojan\xc4\x8di\xc5\xb3 gars\xc5\xb3 gird\xc4\x97jimas, bei trumpos hipnagogin\xc4\x97s arba emocin\xc4\x97s haliucinacijos. \xc5\xbdmon\xc4\x97ms, praktikuojantiems WILD technik\xc4\x85, miego paraly\xc5\xbeius yra vienas i\xc5\xa1 rei\xc5\xa1kini\xc5\xb3, kuriuos jiems teks patirti. Ta\xc4\x8diau vykdant WILD technik\xc4\x85 yra \xc4\xafmanoma \xc5\xa1io rei\xc5\xa1kinio nepajusti, ypa\xc4\x8d jei \xc4\xaf j\xc4\xaf nekreipiamas d\xc4\x97mesys.\n_START_SECTION_\nS\xc4\x85moningas sapnavimas \xc5\xa1iuolaikiniame pasaulyje\n_START_PARAGRAPH_\nS\xc4\x85moningo sapnavimo populiarumas pasaulyje per pastar\xc4\x85j\xc4\xaf de\xc5\xa1imtmet\xc4\xaf \xc5\xbeymiai i\xc5\xa1augo. Prad\xc4\x97tos kurti \xc4\xafvairios tarptautin\xc4\x97s organizacijos, internetiniai forumai bei renginiai, suburiantys bendramin\xc4\x8dius i\xc5\xa1 viso pasaulio._NEWLINE_Verta pamin\xc4\x97ti kasmet vykstan\xc4\x8di\xc4\x85 internetin\xc4\x99 konferencij\xc4\x85\xc2\xa0\xe2\x80\x93 IASD (International Association of the Study of Dreams), (liet. Tarptautin\xc4\x97 Sapn\xc5\xb3 Tyrin\xc4\x97jimo Asociacij\xc4\x85). \xc5\xa0ioje konferencijoje da\xc5\xbenai i\xc5\xa1kyla s\xc4\x85moningo sapnavimo temos. Joje gali dalyvauti visi norintys, sumok\xc4\x97j\xc4\x99 dalyvio mokest\xc4\xaf. Jei atstovaujate kuri\xc4\x85 nors internetin\xc4\x99 s\xc4\x85moningo sapnavimo bendruomen\xc4\x99, galima patekti ir nemokamai._NEWLINE_Taip pat diskutuojama ir d\xc4\x97l tarptautin\xc4\x97s s\xc4\x85moningo sapnavimo dienos. Kol kas oficialios dienos n\xc4\x97ra, ta\xc4\x8diau neseniai pasi\xc5\xablyta\xc2\xa0\xe2\x80\x93 rugpj\xc5\xab\xc4\x8dio 21 d. yra pripa\xc5\xbeinta kai kuri\xc5\xb3 internetini\xc5\xb3 bendruomeni\xc5\xb3.  \xc5\xa0ios dienos metu s\xc4\x85moningi sapnuotojai skatinami supa\xc5\xbeindinti kitus su \xc5\xa1iuo rei\xc5\xa1kiniu bei pl\xc4\x97sti pasaulio akirat\xc4\xaf s\xc4\x85moningo sapnavimo srityje.'